Stormers nou ook sonder Pieter-Steph | Netwerk24
Deur Stephen Nell 01 Maart 2020 20:52
Asof dit nie genoeg was dat hulle Saterdag hul eerste nederlaag van die seisoen gely het nie, het nog ’n swaar slag die Stormers Sondag getref.
Die Wêreldspeler van die Jaar, Pieter-Steph du Toit, kan volgens SuperSport vir so lank as agt weke langs die kantlyn wees nadat hy Sondag geopereer is vir ’n bloedgewas in sy linkerbeen.
Dit beteken die Stormers is nou ’n derde Wêreldbeker-Springbok in hul agttal kwyt, met Siya Kolisi en Bongi Mbonambi ook sedert die eerste week op die krukkelys.
Die Stormers het vandeesweek ’n loslootjie om tot verhaal te kom ná ’n naweek om te vergeet.
John Dobson, die Stormers se afrigter, het oorgenoeg tyd om nugter te besin oor die betekenis van sy span se swak vertoning in die Superrugby-wedstryd teen die Blues op Nuweland.
Aan die een kant kan dit wees dat die Stormers bloot ’n af dag gehad het. Dit gebeur. ’n Ander perspektief is dat moeilikheid dreig indien hy nie ’n paar skuiwe maak nie.
Dis veral die losskakelkwessie wat baie debat sal ontlok. Dié wedstryd was waarskynlik vir Damian Willemse ’n laaste kans om te bewys dat hy bo Jean-Luc du Plessis in die span hoort.
Om egter te veel waarde aan die vertoning van jou losskakel te heg wanneer jou ganse span só oordonder word, is ook nie reg nie.
Die Stormers moet versigtig wees om nie die baba met die badwater uit te gooi nie. Een nederlaag in vyf wedstryde is beswaarlik ’n krisis.
Die aard van die nederlaag teen die Blues wek wel kommer. Die Stormers is fisiek oorweldig, het swak verdedig en het baie ongedwonge foute begaan.
Steven Kitshoff, hul kaptein, sê hy was voor die afskop reeds bekommerd toe die span “traag” voorgekom het tydens die voorwedstrydroetines op die veld. “Daar is foute gemaak en die ouens was nie gefokus nie,” sê hy.
Dit het gewys in die rampspoedige eerste 20 minute toe hulle 20 punte afgestaan het.
“Ons het ’n swak opwarmingsessie gehad. In die eerste 20 minute het die Blues net meer begeerte as ons gehad,” sê Kitshoff.
Hulle het later in die eerste helfte hul voete gevind, maar kon dit nie volhou nie.
“Die koppe het gehang toe die Blues kort voor rustyd weer gedruk het,” sê Kitshoff.
Blues 33 (27): Drieë: Joe Marchant (2), Dalton Papali’i. Doelskoppe: Otere Black (3). Strafdoele: Black (4).
Stormers 14 (14): Drieë: Juarno Augustus, Sergeal Petersen. Doelskoppe: Damian Willemse (2).
Meer oor: Pieter-Steph Du Toit | Beseer | Blues | Stormers | Superrugby